หุ้นสหรัฐร่วง-น้ำมันพุ่ง
ดัชนีดาวโจนส์ตลาดหุ้นนิวยอร์กปิดร่วงลง105.90 จุดที่ 15,070.18 จุดหลังข้อมูลเศรษฐกิจสหรัฐอ่อนแอ ด้านราคาน้ำมันปิดพุ่ง 1.16ดอลล่าร์
29 ต.ค. 2565

ดัชนีดาวโจนส์ตลาดหุ้นนิวยอร์กปิดร่วงลง105.90 จุดที่ 15,070.18 จุดหลังข้อมูลเศรษฐกิจสหรัฐอ่อนแอ ด้านราคาน้ำมันปิดพุ่ง 1.16ดอลล่าร์ 
ดัชนีเฉลี่ยอุตสาหกรรมดาวโจนส์ร่วงลง 105.90 จุด หรือ 0.70% ปิดที่ 15,070.18 จุด ดัชนี S&amp;P 500 ปรับตัวลง 9.63 จุด หรือ 0.59% ปิดที่ 1,626.73 จุด และดัชนี Nasdaq ลดลง 21.81 จุด หรือ 0.63% ปิดที่ 3,423.56 จุด
ตลาดหุ้นนิวยอร์กร่วงลงหลังจากสหรัฐเปิดเผยข้อมูลเศรษฐกิจที่อ่อน โดยในช่วงค่ำวานนี้ตามเวลาไทย ธนาคารกลางสหรัฐ (เฟด) เผยผลผลิตภาคอุตสาหกรรมของสหรัฐในเดือนพ.ค.ย่ำฐานทรงตัวอยู่ในระดับเดียวกับเดือนเม.ย. ขณะที่อัตราการใช้กำลังการผลิตขยับลงเล็กน้อยสู่ระดับ 77.6% จากระดับที่มีการทบทวนที่ 77.7% ในเดือนก่อนหน้านี้ ซึ่งถือเป็นสัญญาณบ่งชี้ว่าภาคโรงงานสหรัฐยังไม่ฟื้นตัวมากนัก
ส่วนดัชนีความเชื่อมั่นผู้บริโภคสหรัฐช่วงต้นเดือนมิ.ย.ซึ่งจัดทำโดยรอยเตอร์/มหาวิทยาลัยมิชิแกน ร่วงลงแตะระดับ 82.7 จากระดับเดือนพ.ค.ที่ 84.5 และยอดขาดดุลบัญชีเดินสะพัดของสหรัฐเพิ่มขึ้นแตะ 1.06 แสนล้านดอลลาร์ในไตรมาสที่ 1 ปี 2556 ซึ่งที่เพิ่มขึ้น 3.7% จากระดับไตรมาสที่ 4 ปีที่แล้ว
นอกจากนี้ ตลาดยังได้รับแรงกดดันจากความวิตกกังวลที่ว่าเฟดอาจจะลดขนาดโครงการซื้อพันธบัตร นายเบน เบอร์นันเก้ ประธานเฟดได้ส่งสัญญาณในระหว่างการแถลงต่อคณะกรรมาธิการเศรษฐกิจร่วมของสภาคองเกรสว่า การลดขนาดโครงการซื้อสินทรัพย์ อาจจะมีขึ้นในการประชุมในอีกไม่กี่ครั้งข้างหน้า ซึ่งจะขึ้นอยู่กับข้อมูลเศรษฐกิจด้านต่างๆ รวมถึงการใช้จ่ายของผู้บริโภคและข้อมูลด้านการจ้างงานของสหรัฐ
ตลาดได้รับปัจจัยลบมากขึ้นเมื่อกองทุนการเงินระหว่างประเทศ (IMF) ได้ปรับลดคาดการณ์การขยายตัวของเศรษฐกิจสหรัฐปี 2557 ลงเหลือ 2.7% จากระดับคาดการณ์ในเดือนเม.ย.ที่ 3.0% ขณะเดียวกัน IMF ได้คงคาดการณ์การขยายตัวของเศรษฐกิจสหรัฐปี 2556 ไว้ที่ 1.9% โดยระบุว่าการลดงบประมาณรายจ่ายจะส่งผลให้การขยายตัวของเศรษฐกิจลดลงราว 1.75%
ด้านสัญญาน้ำมันดิบเวสต์เท็กซัส (WTI)ปิดพุ่งขึ้นเพราะได้แรงหนุนจากสถานการณ์ตึงเครียดในซีเรีย และหลังจากสหรัฐเปิดเผยดัชนีราคาผู้ผลิต (PPI) ที่ปรับตัวสูงขึ้น โดยสัญญาน้ำมันดิบ WTI ส่งมอบเดือนก.ค.พุ่งขึ้น 1.16 ดอลลาร์ หรือ 1.2% ปิดที่ 97.85 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนก.ค.ที่ตลาดลอนดอน ลดลง 98 เซนต์ ปิดที่ 105.93 ดอลลาร์/บาร์เรล